የቅኝ ግዛት ስምምነቶች የተፋሰሱን ሀገራት እንደማይገዙ የኡጋንዳው ፕሬዚዳንት ገለፁ
– በናይል ወንዝ ዋነኛ ስጋቶች በተፋሰሱ ሀገራት በቂ የኤሌክትሪክ ሃይል አቅርቦት አለመኖርና የኢንዱስትሪ አለመስፋፋት መሆናቸውን የኡጋንዳው ፕሬዚዳንት ዩዌሪ ሙሴቬኒ ገለፁ፡፡የኡጋንዳው ፕሬዚዳንት ዩዌሪ ሙሴቬኒ የናይል ወንዝን አስመልክቶ ከግብፅ ኦን ቲቪ ጋዜጠኛ ጋር ቃለ መጠይቅ አድርገዋል፡፡ ፕሬዚዳንቱ ለናይል ወንዝ ከፍተኛ ስጋቶች ናቸው ያሉአቸውን ምክንያቶች ዘርዝረዋል፡፡“አንደኛው በአከባቢው እያደገ የመጣውን የህዝብ ቁጥር ተከትሎ የሀይል ፍላጎቱ ጨምሯል፡፡ የሃይል ፍላጎቱን ለሟሟላት ነዋሪዎች ደን ይጨፈጭፋሉ፡፡ ይህም የአየር ንብረትን በማዛባት የውሃውን መጠን እንዲቀንስ ያደርጋል፡፡ የኤሌክትሪክ ሃይል የሚያመነጩ ግድቦችን በስፋት በመሰራት የሃይል ፍላጎትን ሟሟላት ይቻላል፡፡ሁለተኛው ምክንያት በቂ ኢንዱስትሪ በቀጣናው ያለመስፋፋትና የሀገራቱ ምጣኔ ሀብት እርሻ ላይ የተመሰረተ መሆኑ ነው፡፡ ይህ ሲሆን ለእርሻ ስራ የሚያስፈልግ ሰፊ የመሬት ምንጠራ ይኖራል፡፡ ይህም የወንዙን ደህንነት አደጋ ላይ ይጥለዋል” ብለዋል፡፡የሃይል ማመንጫ ግድብ ስጋት ሊሆን አይችልም ያሉት ፕሬዚዳንቱ ምክንያቱም ውሃው ሃይል ካመነጨ በኋላ ተመልሶ ወደ መደበኛው የፍሰት ቦታው ሰለሚመለስ ነው ብለዋል፡፡ጋዜጠኛዋ የላይኞቹ ተፋሰስ ሀገራት የዝናብ ውሃ እያላቸው ለምን ግብፅ ከወንዙ የምታገኘውን የውሃ መጠን ይሻማሉ ስትል ላቀረበችላቸው ጥያቄም ፕሬዚዳንቱ ይህ በጋራ ውይይት ሁሉንም ወገኖች ተጠቃሚ የሚያደረግ መፈትሔ የሚገኝለት ነው ብለዋል፡፡ግብፃውያን አፍሪካውያን መሆናቸውን ሊያውቁ ይገባል ያሉት ፕሬዚዳንት ሙሴቬኒ የግብፅ ስልጣኔ በአፍሪካውያን ሀብት በናይል ወንዝ ላይ የተመሰረተ የአፍሪካ ስልጣኔ  እንደሆነ ተናግረዋል፡፡“ናይል ለግብፃውያን ሁሉ ነገራቸው ነው፡፡ ስለዚህ ህይወታቸው ባለበት ቦታ ለምን በቂ ጊዜ አይሰጡም? የተፋሰሱ ሀገራት በጋራ ከተወያየን የወንዙን ውሃ ከዚህ በላይም ማሳደግ እንችላለን፡፡ በጋራ ሆነን የውሃ ብክለትን ከተከላከልን ሁላችንም ከአሁኑ የበለጠ ውሃ እናገኛለን፡፡ መካከለኛው ምስራቅና ሌሎች አውሮፓና አሜሪካ ሀገራት ላይ ብቻ ትኩረት ከማድረግ ህይወታቸው ባለበት ቦታ ሰፊ ጊዜ ሊሰጡ ይገባል፡፡ የናይል ምንጭ ወዳለበት፡፡”ግብፅ ከቅኝ ገዥዎች ጋር ያደረገችው ስምምነት የተፋሰሱን ሀገራት እንደማይወክልና ፍትሃዊ እንዳልነበር ያመለከቱት ፕሬዚዳንቱ በአመት ከሚገኘው 85 ቢሊዮን ኪዩቢክ ውሃ ለግብፅ 55 ኪዩቢክ ሜትር ውሃ ለሱዳን 18 ሲሆን እኛን ባዶ ያሰቀረ ነበር ብለዋል፡፡የዩጋንዳው ፕሬዚዳንት የናይል ተፋሰስ ሀገራት የትብብር ማዕቀፍ ሁሉንም ወገኖች ተጠቃሚ የሚያደርግ መሆኑንና የተፋሰሱ ሀገራት ትኩረት ሰጥተው መወያየት እንደሚገባ  በቃለ መጠይቁ አብራርተዋል፡፡ እንደ ኢሬቴድ ዘገባ ዩጋንዳ የናይል የትብብር ማእቀፉን በቅርቡ በፓርላማዋ  እንደምታፀድቀው መግለጿ ይታወሳል፡፡